text: Englands-båden skal på værft efter påsejling
  23 juni 2013 kl. 06.15
  Der går en uges tid, inden DFDS-passagerfærgen Sirena Seaways, der sejler mellem Esbjerg og Harwich, kommer tilbage til Esbjerg efter lørdagens påsejling af kaj-anlægget i Harwich. Kollisionen var så voldsom, at færgen skal på værft i fem dage.
  Ingen passagerer kom noget til, men der er sket store skader på både færge og kaj-anlægget.
  Tekniske undersøgelser har vist, at færgen er så medtaget, at den skal repareres på et værft i England. Og det vurderes, at færgen tidligst kommer til at sejle fra Harwich om fem dage.
  DFDS vil hjælpe pasagerne med at finde alternative ruter hjem til Danmark.
  På rederiets hjemmeside oplyser DFDS, at passagerer, der skulle have været hjem med båden søndag også kan overnatte på den beskadigede færge i Harwich, der kan fungere som hotel for strandede passagerer.
  
  Alle sejladser aflyst til på lørdag
  Ifølge hjemmesiden er alle sejladser på Esbjerg - Harwich aflyst i den kommende uge mens Sirena Seaways er på værft. Sejladsen forventes genoptaget lørdag den 29. juni fra Esbjerg. DFDS vil kontakte deres berørte gæster i løbet af mandag og tirsdag.
  Se flere informationer fra DFDS om situationen her: http://www.dfdsseaways.dk/kundeservice/trafik-information/
  